Adshumbic Esusën abi bëdiactsëc tantiabenquido cun matses isadaidbon chuiquido naden chuipondash:
Umbi chiaid tantiaquin naquidquio yec ubi tantiaquidquio mibitedi iquendac.
Nuquin Papabëta ubi tantiasho icsamianquidën iua icbuedi aidën iuapenquio mibi icmendambi,
quepondash Esus abi tantiabentsëcquido chiec.
Adsho tantiashumbien:
Ubitedi Abadauanën tsiuecquido yec utsin iuacmaido nebi.
Tantiadenquiocnoc mimbi chiec.
¿Atotsi quequin:
Iuapenquio mibi icmendambi,
quequin mimbi ubi chuipe?
capondash abi tantiabentsëcquidon.
Adoaquien Esusën:
Tantia.
Mibi abimbo chuinu.
Abi iuaquidën uidënuac nidtiapimbo yacbimbuen icsambuen naquidën ambembi ambi icsambuen naid ëntiapimbo iquec.
¿Mitsipadquio nuquin matsesën iuaid icpec?
Aton madopenquio yec icsambo icsho abi iuaquidën cuenmequid.
Aton madomboen cuemenquio icquin bëdambuen isquid.
Aden matsesën aton mado bëdambuen isacbimbuen Nuquin Papan Madombo icquin icsambuen naquidën ubi tantiabensho cuidmenquiocnoen bëdambuen isendambi,
quepondash Esus.
Adshumbic Esusën naden chuiuapondash:
Abadauanën tsiuecquido nec,
quequin mibitedi tantiembi.
Umbi abimbo chuisho tantiate bunenquio iquec ubi cuessunnete mibi bunec.
Cun Pabëd tabadquin isondambi,
quequin umbi bëdambuen chuisho tantienquio icquin min papabimbuecquidën chiacpadombuen mibitedishun nabanec,
quepondash Esus.
Adsho tantiash:
Abadauan cun pabimbuecquid nec,
quepondash.
Adshobien Esusën:
Aidën madobimbuecquido icquin Abadauanën nanëdacpadombuen naquin mimbi bëdambuen natsiac.
Bëdambuen natiapimbo icquin Nuquin Papan Chiaidquio chuisho tantiashumbi mimbi ubi cuessunnete bumpec.
Abadauanëmbien Nuquin Papan Chiaid tantiaquin aden nainquio icpanëdash.
Min papabimbuecquidën nacpadombuembidi naquidien mibitedi nec,
capondash Esusën.
Adoaquien cun matses isadaidbon:
Mambi ubitedishun Nuquin Papauidtsëqui tantieyoc.
Utsi tantiatiapimbo icquin Nuquin Papa abentsëqui Papa caimbi,
quepondash.
Adsho tantiashumbien Esusën:
Nuquin Papambo tantiaquimbien mimbi ubitsen tantiatsiac.
Umbi tantiacpadec choenquio iccondabi.
Nuquin Papan:
Matsesbëd tabadec nid,
caquini chondac.
Adoaid icsho Cun Pa tantiaquin ubitsen mimbi tantiatsiac.
¿Atotsi quiash umbi chuisho tantiash:
Tantiadenquiocnoc chuipec,
mibitedi quepe?
Umbi abimbo chuisho tantiate bunenquio icquido yec pamumëdacbimbuecquido mibitedi nec.
Min papabimbuecquid Mayan Icsa Satanas nec.
Aid bunacpadenuidi nate bunquid yec aidën mado mibitedi nec.
Ëndenquimboshë Nuquin Papan tauambuen matses uambi Mayan Icsa Satanas cuessunnianquidquio yampampic.
Adquid iquec Nuquin Papan chiacpadombuen namenquio yec chieshëmënec cumapenec muaquidquio nec.
Aton padibi icquid yec bëdambuen chuimenquio icquin matses muamequidquio nec.
Adquid icnuc umbi Nuquin Papan Chiaid abimbo chiaqui tantiate bunenquio mibitedi iquec.
¿Tsuntsimbini:
Mimbi icsambuen naoc,
quequin abimbo chuipatsiash?
Mabi aden chuishuntiapimbo icpayoc.
Umbi Nuquin Papan Chiaid abimbo chuisho tantiashumbi ¿atotsi queshun ubi tantiashunenquio ique?
Nuquin Papa tantiaquidën Nuquin Papan Chiaidquio chuisho bëdambuen tantiendac.
Padnuen mibitedi Nuquin Papa tantiesabo yec Nuquin Papan Chiaidquio chuisho tantiate bunenquio iquec,
quepondash Esus.
Aden Esusën chuisho tantiashumbien cun matses isadaidbon chuiquidon naden chuipondash:
Ma mibi Mayan Icsa Satanasën iua dapuduedash neyoc.
Samadia yacnocquidobimbuec icsamboshë ma mibi iqueyoc,
quequin ubitedishun abimbo caimbi,
capondash.
Adoaquien Esusën:
Mabi Mayan Icsa Satanasën iua dapuduedambo iqueyoc.
Ma matsesën Cun Pa tantianu,
quequin mambi abimbo chuibaneyoc.
Adshobi icsambuen chuishunquin:
Muequi nec,
mibitedishun ubi capec.
Mabi:
Bëdambocquid nec,
canu,
quenquio iquebi.
Cun Pambien:
Ma matsesën cun Mado:
Bëdambo iquec,
canu,
ubi capec.
Aidi abimbo chuiquin cuidquid nec.
Tantia.
Mibi abimbo chuinu.
Umbi chiacpadombuen naic tabadquid uënësenquio yec Nuquin Papabëd tabadendac,
quepondash Esus.
Adsho tantiashun isadaidbon chuiquidon naden chuiuapondash:
Nëbi Mayan Icsa Satanasën iua dapuduedash mibi nec,
quequin abimbobi tantiaquiembi.
Umbi chiacpadombuen naquid uënësenquio ictsiash,
quequimbien mimbi chuipec.
Adquid icnubi Nuquin tsusedpa Abadauan yec Nuquin Papan oncamiaido yec quequidtedi uënësbudnepampic.
¿Nuquin Papan tantiaidquio Abadauambëd Nuquin Papan oncamiaido abitedi uënësbudniampid icnuc Nuquin Papan udimbo tantiamiaidquioda mibi nedi?
quepondash.
Adoaquien Esusën:
Mabi matsesën:
Bëdambocquid nec,
canu,
quequin umbi tantiacpaden umbi naid icsambo ictsiash.
Mibitedishun:
Nuquin Papa abentsëqui tantiembi,
mimbi cabued cun Panuidtsëquini:
Mibi Bëdambocquid nec,
caindac.
Mimbi:
Tantiembi,
cabued Nuquin Papa ma mibitedishun tantienquio iqueyoc.
Umbien Nuquin Papa tantiaquiec.
Aid tantienquio iquembi,
quec mibi yacpadecbidi muaquidquio ictsiabi.
Mambi Cun Pa tantiaquin Aidën chiacpadombuen naiyoc.
Mimbi:
Cun tsusedpa Abadauan nec,
cabued:
Nuquin Papa yacnouësh choash bëdambo icmianquidquio matsesbëdi tabadec choec,
quequin tantiec cuishonquepadennec.
Nuquin Papan ismiac ubi aden tantiec cuishonquequiopadennec,
quepondash Esus.
Adsho tantiashun cun matses isadaidbon chuiquidon:
Ma min seta 50ted matanmiabi yec mibi tsësiobudambo icpayoc.
¿Adquid iquequida:
Abadauan isondambi,
mibi quepe?
quepondash.
Adshobien Esusën:
Abimbo chuinu.
Tantiata.
Abadauan tishabi icnubi ëndenquimboshë ictennedi nebi,
capondash.
Adsho tantiash nëishtanequien cun matses isadaidbo:
¿Icsambuenda chuipec?
¿Nuquin Papada Mua uapec?
quetanquin cuënote bedtanquin:
Sesenu,
caqui matses dadpen icnuc aid natsusash ompodanec Nuquin Papa tabadte shubu yacnouësh Esus cuenec nidpondash.